आठौं राष्ट्रिय खेलकुद : प्रशिक्षकबिनै खेलाडी छनोट
आठौं राष्ट्रिय खेलकुदका लागि प्रशिक्षकविहीन अवस्थामा संखुवासभाबाट खेलाडी छनोट गरिएको छ । जिल्ला खेलकुद विकास समितिको आयोजनामा जिल्लालाई तोकिएर आएको १४ खेलमा खेलाडी छनोट गरिएको हो ।
संखुवासभा — आठौं राष्ट्रिय खेलकुदका लागि प्रशिक्षकविहीन अवस्थामा संखुवासभाबाट खेलाडी छनोट गरिएको छ । जिल्ला खेलकुद विकास समितिको आयोजनामा जिल्लालाई तोकिएर आएको १४ खेलमा खेलाडी छनोट गरिएको हो ।प्रतियोगितामा सक्रिय हुने खेलसँग यति बेला खेलाडी खोज्ने र सीमित खेलाडीबाट प्रतिनिधित्व गराउने काम भएको छ । क्रममा १४ मध्ये १० खेलका खेलाडी छनोट भइसकेका छन् । आठौं राष्ट्रिय खेलकुदको प्रदेश छनोटमा फुटबल, भलिबल, एथलेटिक्स, ब्याडमिन्टन, टेबलटेनिस, कराँते, उसु, तेक्वान्दो, बुद्धिचाल, सेपाकटाक्रो, बक्सिङ, पौडी, पाराग्लाइडिङ र कबड्डीका लागि १ सय ६५ खेलाडी सहभागी हुँदै छन् ।एथलेटिक्समा महेश्वर बज्राचार्यले करार सेवामा रहेर प्रशिक्षण गरिरहेका छन् । तेक्वान्दोमा २ महिने काजमा कर्ण दाहाल आएका छन् । कराँते खेलको प्रशिक्षकमा काजमा अमर सुवेदी र फुटबलमा करारमा आएका दीपक चौहानले प्रशिक्षण दिइरहेका छन् । त्यसबाहेक अन्य १० खेलमा न त प्रशिक्षक छन् न त राम्रो कभर्डहल नै छ । खेलाडीको व्यक्तिगत प्रदर्शनको भरमा प्रतियोगितामा सहभागिता जनाउने जिखेविसका कार्यालय प्रमुख टीका गौलीले बताए ।प्रशिक्षणविहीन अवस्थामा रहेको जिल्ला ब्याडमिन्टन संघले आठौं राष्ट्रिय खेलकुदको प्रदेश छनोटमा पुरुष ३ र महिला २ छनोट गरेको छ । टेबलटेनिसतर्फ पुरुष र महिलामा २–२, उसुतर्फ पुरुष १० र महिला ८ खेलाडी चयन भएका छन् । बुद्धिचालमा पुरुष ३ र महिला २, सेपाकटाक्रोमा पुरुष र महिला ५–५ खेलाडी छनोट गरेको छ ।प्रशिक्षकविहीन बक्सिङमा पुरुष ३, पौडीमा पुरुष २, पाराग्लाइडिङमा पुरुष १, कबड्डीमा पुरुष र महिला १०–१० तथा भलिबलमा पुरुष र महिला १६–१६ छनोट गरेको गौलीले बताए । उनका अनुसार फुटबल, तेक्वान्दो, कराँते र एथलेटिक्सबाहेक जिल्ला खेलकुद विकास समिति आबद्ध भएका कुनै पनि खेलमा अहिले पनि प्रशिक्षक उपलब्ध गराइएको छैन । ती खेलमा अगुवा खेलाडीले स्वयंसेवक प्रशिक्षकको रूपमा प्रशिक्षण दिँदै आएका छन् । केही खेलमा प्रशिक्षकलाई राष्ट्रिय खेलकुद परिषद्ले जिल्लामा पठाए पनि चिठीमात्रै आएपनि प्रशिक्षक आएनन् । लोकप्रिय र सर्वाधिक प्रतियोगिता भइरहने फुटबलले भर्खरै मात्रै करारमा प्रशिक्षक पाएको छ । भलिबलले अहिलेसम्म प्रशिक्षक पाएको छैन । पटकपटक माग गर्दा पनि केन्द्रले प्रशिक्षक नपठाएको जिल्ला भलिबल संघका अध्यक्ष मेदिनी घिमिरेले बताए ।‘न त प्रशिक्षक नै पठाउँछन् न त क्षेत्र र केन्द्रीयस्तरको प्रशिक्षणमा यहाँका युवा प्रतिभावान खेलाडीलाई मौका नै दिन्छन्,’ घिमिरेले भने, ‘पूर्वका जिल्लामा आलोपालो प्रणालीले कम्तीमा २ महिना जिल्ला प्रशिक्षक बस्ने वातावरण मिलाउन केन्द्रलाई आग्रह गर्दा पनि सुनुवाइ भएको छैन ।’आधिकारिक प्रशिक्षकद्वारा नियमित प्रशिक्षण र अभ्यास गराउन नसक्दा खेलक्षेत्रले अपेक्षित उपलब्धि हासिल गर्न नसकेको खेलकुद विकास समितिका अध्यक्ष भरतकुमार घिमिरे बताउँछन् । ‘जिल्लामा छनोट कार्य त सकियो,’ उनले भने, ‘विडम्बना छनोटका लागि सहभागी अधिकांश खेलका प्रशिक्षक छैनन् ।’स्थानीय खेलाडीलाई जिम्मेवारी दिन सके मात्र दिगो हुने अध्यक्ष घिमिरेको भनाइ छ । ‘यहाँ पनि क्षमता र योग्यता पुगेका खेलाडी छन्,’ उनले भने, ‘यिनैलाई आवश्यक तालिम दिन सकिए राम्रो हुन्थ्यो ।’ यसलाई केन्द्रले गम्भीर रूपमा लिनुपर्ने उनको भनाइ छ ।